b'\n_START_ARTICLE_\nKubu\xc5\x9b\n_START_PARAGRAPH_\nKubu\xc5\x9b oli Poola soomusauto, mis ehitati Teise maailmas\xc3\xb5ja ajal Varssavi \xc3\xbclest\xc3\xb5usu k\xc3\xa4igus Armia Krajowa \xc3\xbcksuse "Krybar" poolt Varssavi aedlinnas Powi\xc5\x9ble\'s. \xc3\x9clest\xc3\xb5usu ajal ehitati vaid \xc3\xbcks selline masin. T\xc3\xa4nap\xc3\xa4eval on olemas aga kaks eksemplaari. Nimelt valmistas Juliusz Siudzi\xc5\x84ski 2004. aastal lisaks s\xc3\xa4ilinud originaalile ka t\xc3\xa4ism\xc3\xb5\xc3\xb5dus t\xc3\xb6\xc3\xb6tava koopia, mida eksponeeritakse 2009. aastast Varssavi \xc3\x9clest\xc3\xb5usu Muuseumis (Muzeum Powstania Warszawskiego), originaali s\xc3\xa4ilitatakse Poola Armee Muuseumis._NEWLINE_Originaalmasin valmis k\xc3\xb5igest 13 p\xc3\xa4evaga (alates otsusest masin ehitada, kuni \xc3\xbcksusele \xc3\xbcleandmiseni). Kubu\xc5\x9bt hakati ehitama 8. augustil 1944. aastal Stanis\xc5\x82aw Kwiatkowskile kuuluvas autoremondit\xc3\xb6\xc3\xb6kojas Powi\xc5\x9ble\'s. Auto konstruktsiooni autor oli Walerian Bielecki (tuntud varjunime Jan all). Jooniseid auto ehitamiseks ei tehtud, kogu konstruktsioon improviseeriti jooksvalt t\xc3\xb6\xc3\xb6 k\xc3\xa4igus._NEWLINE_Soomusauto valmistamiseks kasutati tsiviilveoki Chevrolet 157 \xc5\xa1assiid (neid autosid toodeti enne s\xc3\xb5da litsentsi alusel Poolas Lilpop, Rau i Loewenstein\'i kompaniis). Meeskonna kaitseks kaeti \xc5\xa1assii terasplaatidega. Terasplaadid kinnitati poltidega terasraami k\xc3\xbclge ja keevitati omavahel kokku. Soomusautosse mahtus 8\xe2\x80\x9312 meest. Masin oli relvastatud n\xc3\xb5ukogude kuulipildujaga DP ja Poolas p\xc3\xb5randa all toodetud leegiheitjaga "Muster K" (wz\xc3\xb3r K). Lisaks olid autos granaadid ja s\xc3\xb5durite isiklik relvastus._NEWLINE_Kohe peale valmimist 22. augustil v\xc3\xb5eti auto kasutusele motoriseeritud \xc3\xbcksuses "Wydra". Juba j\xc3\xa4rgmisel p\xc3\xa4eval kasutati seda koos s\xc3\xb5jasaagiks saadud SdKfz 251/3 Ausf.D-ga (mis hiljem sai nimeks Szary Wilk) Varssavi \xc3\xbclikooli peakompleksi r\xc3\xbcndamiseks. Sakslased olid sinna rajanud s\xc3\xb5jav\xc3\xa4e garnisoni. R\xc3\xbcnnak eba\xc3\xb5nnestus ja seda korrati, taas eba\xc3\xb5nnestunult, 2. septembril. Teises r\xc3\xbcnnakus sai masin kergemalt vigastada, kuid see suudeti lahingust evakueerita. Parandama seda siiski ei hakatud ja peale starteri ja variaatori eemaldamist j\xc3\xa4eti masin 6. septembril Ok\xc3\xb3lnik\'u t\xc3\xa4navale maha._NEWLINE_Kubu\xc5\x9b elas s\xc3\xb5ja \xc3\xbcle ja viidi 1945. aastal Poola Armee Muuseumi, kus sellest sai \xc3\xbcks esimesi eksponaate peale s\xc3\xb5da. Lisaks taastatud originaalile ehitati 2004. aastal ka t\xc3\xb6\xc3\xb6tav koopia, mida kasutatakse tihti paraadidel ja lahingute lavastamisel. Koopia paikneb Varssavi \xc3\x9clest\xc3\xb5usu Muuseumis'